# Tuomas-vastuuryhmä, Microsoft Teams ma 12.4.2021 klo 17.00-19.25

Läsnä: Tiina Mononen (pj.), Lauri Eskelinen, Hannu Hahto (siht.), Lasse Heikkilä, Kaija Jääskeläinen, Anne Karhola, Risto Moisio, Kalle Mäki, Sari Papunen (poistui klo 18.36), Aarne Plukka, Liisa Puronen, Anne Vehmas.

1. Hartaus

* Sari Papunen piti alkuhartauden. Jumala on säätänyt lepopäivän ja se on mahdollisuus, jota kannattaa käyttää. Jeesuksen ääni on hiljainen, ja sen kuuleminen vaatii rauhaa kaikelta hälyltä. Sari päätti hartauden alkurukoukseen.

2. Kuulumiset

* Käytiin läpi kuulumiskierros. Tiina mainitsi tässä yhteydessä, että hän on keskustellut esimiehensä Salla Häkkisen kanssa jatkosta: 1.8. aloittaa uusi tuomaspappi, joka valitaan virkaan. Vastuuryhmästä joku pääsee mukaan valitsijaryhmään.

3. Menneet ja tulevat messut

Pääsiäinen

* Kokoaja Anne V. kertoi pääsiäisen tuomaskirkosta. Pappeina toimivat vanhat konkarit Jussi Mäkinen ja Timo Takala. Tätä kokousta seuraavana päivänä on palautepalaveri. Anne on saanut hyvää palautetta. Anne K. kertoi, että netin kautta on tullut vain pari palautetta. Tämän kokouksen alkuun mennessä pääsiäisen tuomaskirkkoa oli katsottu hieman yli 500 kertaa. Pieniä teknisiä ongelmia oli, mutta katsojat eivät välttämättä huomanneet mitään. Dioista jäi osa näyttämättä, mm. tulevista tilaisuuksista lopussa, mutta Anne V. mainitsi ne kyllä loppupuheessa.

Toukokuun messu

* Kaija Jä kertoi messun suunnitelmista. Seuraava messutiimin kokous on tämän kokouspäivän jälkeisenä aamupäivänä, Lasse on musiikkivastaavana myös osallistumassa. Ilo-kuoro laulaa messussa ja muusikot ovat tuomasorkesterista. Toivotaan, että koronarajoituksia olisi voitu höllentää toukokuun loppuun mennessä, jolloin messu on. Kolehtikohde täytyy vielä päättää. Messu pyritään tulkkaamaan viittomakielelle.
* Kokousviikon keskiviikkona on tulossa seurakuntayhtymän valmiusryhmältä uusia tietoja rajoituksista. Kalle kertoi, että yhteisen kirkkovaltuuston kokouksessa viime keskiviikkona oli kysytty, että voisiko kirkkotilaa sektoroida jotenkin erillisiin osioihin kuten Kuopion hiippakunnassa on jo toimittu. Viimeaikainen kuuden hengen rajoitus on kovin tiukka. Jos tekijöitä saisi olla vähän enemmän paikalla, messua ei tarvitsisi tehdä niin paloissa kuin tällä hetkellä.
* Kaija mainitsi myös, että pitkänäperjantaina esitettiin myös Kristuksen kuolinhetken hartaus, joka oli tuomaiden tekemä. Se järjestettiin kuudetta kertaa, viime vuonna jäi välistä.
* Yksi striimaaja on jäämässä pois opintojensa vuoksi, eli täytyy saada joku tilalle. Toukokuun messuun tarvitaan kuvaaja. Striimausryhmään jää kaksi muuta tekijää.

4. Helsingin tuomasyhteisön terveiset

* Tiina on keskustellut Helsingin tuomasyhteisön papin Kati Pirttimaan kanssa puhelimessa. Hän oli kertonut, että olisi kiva tehdä yhteistyötä tuomasmessujen välillä. Hän ehdotti Suomen ekumeenisen neuvoston seminaaria seurakuntien työtekijöille ja vapaaehtoisille hengellisestä väkivallasta uskonnollisissa yhteisöissä. Tämä olisi syksyllä livetapaamisena Tampereella, jos voidaan järjestää. Kysymys oli lähtisikö Tampereen tuomasyhteisö tällaiseen seminaariin mukaan, mitä ei vastustettukaan kokouksessa, mutta asian hoito jää uuden, Tiinan jälkeisen tuomaspapin vastuulle.

5. Toimintaohje

* Tiina on lähettänyt kokouskutsun mukana Tuomasmessun toimintaohjeen tämänhetkisen version. Tiina laittoi ohjeen kokouksen osallistujien nähtäville. Tiina ja Mikko olivat ajatelleet, että ohjetta voisi käydä läpi tiimeistä alkaen. Dokumenttiin keltaisella merkityt tiimit olivat valmisteluryhmän mielestä OK.
	+ Suunnittelutiimi: vastaa sitä mitä Tiina, Mikko, Anne K. ja Kaija Jä ovat tähän mennessä hoitaneet. Se valitaan vastuuryhmän jäsenten joukosta. Suunnittelutiimin nimi muutettiin vielä suunnitteluryhmäksi.
	+ Musiikkitiimi: messumuusikot.
	+ Yhteisötoimintatiimi: hoitaa monia asioita. Tiimi on luonteeltaan koordinoiva, esim. tuomasiltojen järjestämiseen voidaan koota jokin alaryhmä, jonka jäsenten ei tarvitse olla vastuuryhmän jäseniä. On ihmisiä, jotka haluavat olla toiminnassa mukana, mutta eivät halua kuulua johonkin viralliseen tiimiin. Yhteisötoimintatiimi voi keskittyä yleissuunnitteluun. Lisättiin alkuun ”Tiimi ideoi ja koordinoi toimintakalenteriin...” (eri tapahtumia) sekä lause ”Tiimi kokoaa toteuttajaryhmiä”. Kaija Jä muistutti, että tässä tiimissä voisi olla vanhaan tapaan Tuomasmessun yleissihteeri, jolta voi kysyä eri asioita. Todettiin, että yleissihteerin toimenkuva kuuluu suunnittelutiimiin.
	+ Viestintätiimi: lisättiin että vastaa myös sisäisestä viestinnästä, ei vain ulkoisesta.
	+ Komeronhoitajatiimi: komeronhoitajat.
	+ Isäntien ja emäntien tiimi: esityöskentelyssä on toivottu jaettavan kahteen tiimiin – messuisännät ja kirkkosaliemännät. Nimitysten sukupuolisidonnaisuutta pidettiin ongelmana. Kalle ehdotti termeiksi kirkkoväärtit ja kirkkosalivastaavat. Päätettiin jakaa kahteen tiimiin, nimitykset voi vielä muuttaa.
	+ Ehtoollisavustajatiimi: jakoluvan saaneet maallikot. Tiimivastaava(t) järjestää joka messuun tarvittavat ehtoollisenjakoparit (papit ja maallikot) sekä myös rippipapit.
	+ Pyhäkoulutiimi: pyhäkoulunopettajat.
	+ Esirukoustiimi: lukee esirukouspyyntöjä messun jälkeen.
	+ Näkytiimi: pohdittiin onko tällainen syytä olla? Voidaan keskustella vielä tuomaskokouksessa.
	+ Esitystekniikkatiimi: esitystekniikan osaajat, on erillinen viestintätiimistä. Vastaa mm. striimauksesta, kuvauksesta ja dia-esityksen tekemisestä.
	+ Tuomasrekisteritiimi: rekisteristä vastaavat.
	+ Tiskaajatiimi: ehtoollispikareita peseviä tuomasaktiiveja.
	+ Tarjoilutiimi: palkattu tarjoiluvastaava apunaan tuomasaktiiveja.
	+ Miksaaja: palkattu tekijä.
	+ Messutiimi: on aina messukohtainen. Tiina ja Mikko tarkentavat vielä mainintaa messun liturgista ja saarnaajasta (koskee lähinnä sitä jos etenkin jälkimmäinen on jokin muu kuin luterilainen pappi).
* Käytiin tämän jälkeen läpi minkä tiimien edustajat kuuluisivat vastuuryhmään. Osa tiimivastaavista kuuluisi automaattisesti, osa voisi kuulua halutessaan ja osa ei kuuluisi. Kaikkien tiimivastaavien pitää kuitenkin saada vastuuryhmän muistiot. Vastuuryhmän jäsen voi edustaa korkeintaan kahta tiimiä (poislukien suunnitteluryhmä).
* Käytiin seuraavaksi läpi toimintaohjetta alusta lähtien. Tuomasväen kokouksessa 19.5. valitaan uusi vastuuryhmä tämän ohjeen perusteella. Ohje täytyy lähettää tuomasväelle tiedoksi viimeistään toukokuun alussa. Ei vielä tiedä voidaanko kokoontua jossain paikan päällä vai joudutaanko edelleenkin kokoustamaan verkon kautta.
* Tässä ohjeessa Tuomasmessu on kirjoitettu isolla alkukirjaimella, muut tuomas-alkuiset sanat pienellä alkukirjaimella (paitsi tietysti virkkeen alussa).

6. Muut esille tulevat asiat

* Vastuuryhmän toukokuun kokous 18.5. on samaan aikaan yhteisen kirkkoneuvoston kokouksen kanssa, mutta päätettiin pitää kiinni sovitusta aikataulusta. Hannu lupasi pitää alkuhartauden. Tuomasväen kokous on seuraavana päivänä 19.5. klo 18 alkaen.
* Keskusteltiin vielä Tiina Eskelisen kautta tulleesta ehdotuksesta jumalanpalveluksen televisioimisesta, esim. klo 10 messun mutta tuomashenkisesti. Kalle ehdotti, että voisi tehdä kaksikin messua, eli kymppimessu livenä, mutta myös Tuomasmessu tallennettuna. Tämä sai kannatusta. Jos ei onnistu, niin sitten tuomashenkinen kymppimessu. Lassen mukaan Tuomasorkesteri olisi ainakin kiinnostunut osallistumaan. Mahdolliset messut toteutettaisiin vasta vuoden 2022 puolella.
* Lasse totesi kysyttäessä, että ei ole ollut vielä puhetta Pyysalojen kanssa musiikista KRS:n Sanan Suvipäivien messuun 20.6.

Tiina päätti kokouksen Herran siunaukseen klo 19.24.